Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: Az ügyvédekről szóló 1998. évi XI. törvény 1998. július
Paragraph Index: 518

2. Az OBH 5361/1997. számú ügyben a panaszos által vásárolt gépkocsiról utóbb kiderült, hogy hamis okmányokkal helyezték forgalomba a nem létező Trade Car Kft. nevében. Az ügyben a nyomozást a BRFK Bűnüldözési Főosztály Gépjárműfelderítési Osztálya végezte. Megállapította, hogy a gépjárművet a panaszosnak értékesítő személy alaposan gyanúsítható lopott gépkocsik legalizálásában való közreműködéssel. A panaszos — a jóhiszeműségére hivatkozva — sérelmezte a gépjármű lefoglalását, és kérte a járműnek az ő részére való kiadását, tekintettel arra is, hogy azt a német állampolgárt, akitől a gépkocsit ellopták, a külföldi biztosító időközben kártalanította. Az állampolgári jogok országgyűlési biztosa általános helyettese megállapította, hogy a gépjármű lefoglalására jogszerűen került sor. Bűncselekmény alapos gyanúja esetén, amennyiben a német biztosító társaság a külföldi sértettet kártalanította, s a járműre igényt tart, a gépkocsit a biztosítónak kell kiadni. Ha viszont a járművet a fiktív cég megbízottjától átvevő személlyel szemben a bűncselekmény alapos gyanúja nem állapítható meg, úgy a gépjárművet a panaszosnak kell visszaadni. Ez ügyben sem állt fenn alkotmányos joggal kapcsolatos visszásság.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes